Ova da Pasca

Ovs tutgan simplamain tar Pasca. II meglier en pliras variaziuns ... 

Durant l’onn na mangel jau bunamain mai in ov cotg a dir. Ma da Pasca schon! – Quella «tradiziun» entschaiva gia avant cun colurar ils ovs. Quai tutga per nus simplamain latiers. L’onn passà hai jau fatg quai l’emprima giada ensemen cun mias figlias. Ellas han dastgà tatgar leghers tatgaders sin ils ovs colurads. Quest onn vegn jau a far insatge auter cun ellas. Probablamain dastgan ellas colurar respectivamain malegiar sezzas ils ovs. Gea, uschiglio ha la lieur da Pasca bler memia bler da far! Nus essan gia leds, sch’ella ans porta in bel gnieuet che nus dastgain tschertgar. 

Durant l’ensolver en famiglia dain nus piz a cup cun ils ovs cotgs a dir e suenter ans mettain nus a la tschertga dal gnieu. – Uschiglio preferin nus en sasez d’ensolver in ov da quatter minutas. 

A mai è però vegni endament anc spontanamain insatge auter, cur che jau hai fatg mes patratgs davart quest artitgel ed il tema ovs: jau ma sun regurdada che nus avain fatg – avant onns – cura che jau gieva anc a scola da cuschinar il dessert «ovs fauss». Nus avain fatg ina buna crema da quagliada e mess quella a mintgina e mintgin sin in plattin u en ina cuppina da dessert. Suenter avain nus prendì ina stgatla apricosas e mess sin la crema mintgamai ina mes’apricosa. Il resultat era in fauss, dultsch ov en paintg! Uschia pon ins far in simpel dessert che va a prà stupent cun il tema dal di! 

Jau As giavisch da cor bella Pasca. 
Karin Kohler-Pattis